b'\n_START_ARTICLE_\nSimon Kj\xc3\xa6r\n_START_SECTION_\nUngdoms\xc3\xa5rene\n_START_PARAGRAPH_\nSimon Kj\xc3\xa6r spillede i de tidlige ungdoms\xc3\xa5r i Lund IF, der er den lokale fodboldklub i byen Lund, hvor han er opvokset._NEWLINE_Efter at have vist sit talent i en tidlig alder blev Simon Kj\xc3\xa6r hentet til talentholdet i Horsens, hvor han som som 2. \xc3\xa5rs lilleputspiller blev udtaget til drengeholdet i AC Horsens. Herefter blev han hentet til fodboldakademiet i FC Midtjylland, hvor han yderligere udviklede sig og efter et par s\xc3\xa6soner bankede p\xc3\xa5 til en plads p\xc3\xa5 f\xc3\xb8rsteholdet.\n_START_SECTION_\nFC Midtjylland\n_START_PARAGRAPH_\nSimon Kj\xc3\xa6r fik sin l\xc3\xa6nge ventede debut i den bedste danske r\xc3\xa6kke SAS ligaen 30. september 2007 p\xc3\xa5 hjemmebane i Herning mod AGF. Han spillede hele kampen, som FC Midtjylland vandt 2-0. Efterf\xc3\xb8lgende spillede han som fast mand p\xc3\xa5 f\xc3\xb8rsteholdet i det centrale forsvar._NEWLINE_Han var i tiden hos FC Midtjylland hurtigt kommet i s\xc3\xb8gelyset hos flere storklubber og var tidligt til pr\xc3\xb8vetr\xc3\xa6ning hos franske Lille og senere i Real Madrid. Is\xc3\xa6r at en storklub som Real Madrid var interesseret i Kj\xc3\xa6r, gav genlyd i Europa._NEWLINE_I for\xc3\xa5ret 2008 valgte FC Midtjylland at acceptere et stort tilbud fra den syditalienske klub Palermo. "Million\xc3\xa6r-Kj\xc3\xa6r" var overskrifterne i medierne da den konkrete aftale blev kendt for offentligheden, hvor det blandt andet blev kendt at handelen kom til at koste Palermo i omegnen af 4,5 mio euro (Ca. 30 millioner dkk.) i transfersum, samtidig med at Simon Kj\xc3\xa6r m\xc3\xa5nedligt kan h\xc3\xa6ve godt 500.000, som dermed giver ham en \xc3\xa5rsl\xc3\xb8n p\xc3\xa5 cirka 6 millioner kroner i en alder af 19-20 \xc3\xa5r. Simon Kj\xc3\xa6r skiftede derp\xc3\xa5 i sommeren 2008 til Palermo p\xc3\xa5 en 5-\xc3\xa5rig kontrakt._NEWLINE_Simon Kj\xc3\xa6r er med salget til Citt\xc3\xa0 di Palermo den syvende dyreste spiller solgt fra den bedste danske fodboldr\xc3\xa6kke.\n_START_SECTION_\n2008-09\n_START_PARAGRAPH_\nStarten i Palermo blev grundet problemer med det italienske sprog noget sv\xc3\xa6r p\xc3\xa5 "La Dolce Vita" (Det s\xc3\xb8de liv). S\xc3\xa5ledes fik Simon Kj\xc3\xa6r besked p\xc3\xa5, at han f\xc3\xb8rst kom i betragtning til en startplads, n\xc3\xa5r det italienske sprog var p\xc3\xa5 plads. Ved pr\xc3\xa6sentationen i Palermo fortalte han, at han altid havde beundret et hold som FC Barcelona og deres m\xc3\xa5de at spille fodbold p\xc3\xa5. Hertil spurgte en af de italienske journalister s\xc3\xa5 til hvilken forsvarsspiller Kj\xc3\xa6r s\xc3\xa5 ville sammenligne sig selv med, hvortil unge Kj\xc3\xa6r svarede Rafael Marquez._NEWLINE_Sprogproblemerne overvandt Kj\xc3\xa6r dog hurtigt, da han ogs\xc3\xa5 i Danmark havde taget italienskundervisning i tiden op til sommeren hvor han skulle flytte til Italien. Derfor kom debuten kort inde i s\xc3\xa6sonen, hvor han blev sat ind i midterforsvaret fra starten af anden halvleg i kampen mod Fiorentina i 8. spillerunde den 26. oktober 2008._NEWLINE_Simon Kj\xc3\xa6r spillede sig herefter relativt hurtigt til en fast plads p\xc3\xa5 holdet. Danskeren viste store defensive kvaliteter og kom hurtigt i de italienske storklubbers s\xc3\xb8gelys efter flere gode pr\xc3\xa6stationer. Simon Kj\xc3\xa6r blev endvidere udtaget til "Rundens hold i Serie A"._NEWLINE_Ud over det defensive viste Kj\xc3\xa6r ogs\xc3\xa5 offensive kvaliteter og blev Palermos mest scorende forsvarsspiller i Serie A i s\xc3\xa6sonen 2008/2009 med 3 scoringer. Hans Serie A-scoringer blev sat ind imod Chievo Verona, Lecce og Bologna. Han kom p\xc3\xa5 m\xc3\xa5ltavlen i sin blot tredje Serie A-kamp efter at have haft flere n\xc3\xa6rg\xc3\xa5ende fors\xc3\xb8g. Simon Kj\xc3\xa6rs andet m\xc3\xa5l betegnes som intet mindre end et rent dr\xc3\xb8mmem\xc3\xa5l, hvor han fra en skarp vinkel tippede bolden over Lecce-m\xc3\xa5lmanden p\xc3\xa5 mellemh\xc3\xa5nd._NEWLINE_Efter adskillige solide pr\xc3\xa6stationer fra Kj\xc3\xa6r blev de internationale topklubbers interesse ikke mindre i l\xc3\xb8bet af debuts\xc3\xa6sonen, og han blev j\xc3\xa6vnligt rygtet til flere storklubber rundt om i Europa. Simon Kj\xc3\xa6r havde en klausul i sin kontrakt med Palermo, der bet\xc3\xb8d, at han kunne k\xc3\xb8bes fri for 12 millioner euro, svarende til ca. 90 millioner danske kroner._NEWLINE_Simon Kj\xc3\xa6r spillede 27 ligakampe i sin debuts\xc3\xa6son i Serie A for Palermo, med 5 gule kort, 3 scoringer og i alt 2029 minutters spilletid til f\xc3\xb8lge i den bedste italienske r\xc3\xa6kke._NEWLINE_Mange og lange spekulationer om et skifte til en af Europas storklubber allerede efter debuts\xc3\xa6sonen i Serie A blev endelig stoppet 1. juli 2009, da Simon Kj\xc3\xa6r i et interview med La Gazzetta dello Sport tilkendegav at han ville blive i Palermo endnu en s\xc3\xa6son \xe2\x80\x93 med fuld fokus p\xc3\xa5 holdet og med ambitioner om at v\xc3\xa6re en mere styrende personlighed p\xc3\xa5 banen.\n_START_SECTION_\n2009-10\n_START_PARAGRAPH_\nI hele fors\xc3\xa6sonen arbejdede Simon Kj\xc3\xa6r h\xc3\xa5rdt med sine holdkammerater og kom blandt andet p\xc3\xa5 m\xc3\xa5ltavlen mod Denizlispor i Palermos tr\xc3\xa6ningsophold i \xc3\x98strig._NEWLINE_Da s\xc3\xa6sonen startede var Kj\xc3\xa6r igen med fra start og fik samtlige minutter i kampene, og det lykkedes blandt andet ogs\xc3\xa5 at score endnu engang mod Bologna, da han gjorde det til 1-1 kort f\xc3\xb8r halvlegen, i en kamp som Palermo dog alligevel tabte 1-3._NEWLINE_Kj\xc3\xa6r vandt den danske pris som "\xc3\x85rets mandlige talent 2009" foran Nicklas Bendtner fra Arsenal F.C. og Christian Eriksen fra Ajax Amsterdam efter sin succesrige f\xc3\xb8rste s\xc3\xa6son i Syditalien. Senere blev han ogs\xc3\xa5 k\xc3\xa5ret af spillerforeningen som \xc3\xa5rets danske fodboldspiller i 2009. Ved denne lejlighed udtrykte Kj\xc3\xa6r stor tilfredshed, og proklamerede at denne pris bet\xc3\xb8d mere for ham end prisen som \xc3\xa5rets talent, som han fik p\xc3\xa5 baggrund af journalister og den almene befolkning. _NEWLINE_Dagen efter kunne han fejre prisen med et m\xc3\xa5l scoret mod Cagliari, der afgjorde kampen til hans hold Palermos fordel, idet kampen endte 2-1.\n_START_SECTION_\nVfl Wolfsburg\n_START_PARAGRAPH_\nI sommeren 2010 k\xc3\xb8bte den tyske Bundesligaklub ham for 12 millioner euro eller 90 millioner danske kroner. Handlen gjorde Kj\xc3\xa6r til den dyreste danske fodboldspiller hidtil. Med skiftet til den tyske klub blev Kj\xc3\xa6r en af de bedst betalte danske fodboldspillere med en \xc3\xa5rsl\xc3\xb8n p\xc3\xa5 omkring 18 mio. kr._NEWLINE_Skiftet fra Serie A til Bundesligaen og VfL Wolfsburg var dog ikke kun \xc3\xb8konomisk begrundet for den unge danske landsholdsspiller. B\xc3\xa5de landstr\xc3\xa6ner Morten Olsen og Kj\xc3\xa6r selv udtalte efter skiftet, at dette b\xc3\xa5de sportsligt og udviklingsm\xc3\xa6ssigt var et skridt i den rigtige retning for ham._NEWLINE_Kj\xc3\xa6r markerede sig som en fornuftig investering for den tyske klub allerede i fors\xc3\xa6sonen, hvor han mindre end en m\xc3\xa5ned efter sit skifte til Wolfsburg, blev matchvinder i en tr\xc3\xa6ningskamp mod FC Augsburg i en 1-0 sejr til Die W\xc3\xb6lfe._NEWLINE_Kj\xc3\xa6r fik sin officielle debut for Wolfsburg i den tyske pokalturnering, DFB Cup 2010-11, i udekampen i f\xc3\xb8rste runde mod Preu\xc3\x9fen M\xc3\xbcnster den 15. august 2010. Wolfsburg spillede sig videre i turneringen med en 1-2 sejr. Mindre end en uge herefter fik Kj\xc3\xa6r sin Bundesliga-debut mod Champions League-vicemestrene Bayern M\xc3\xbcnchen den 20. august i en kamp, som Wolfsburg tabte 2-1 p\xc3\xa5 udebane._NEWLINE_Efter en d\xc3\xa5rlig start p\xc3\xa5 s\xc3\xa6sonen for stortsatsende Wolfsburg, med svingende resultater og uindfriede forventninger, fik Kj\xc3\xa6r scoret sit f\xc3\xb8rste Bundesligam\xc3\xa5l for Die W\xc3\xb6lfe i hjemmekampen mod Stuttgart den 30. oktober 2010. Kj\xc3\xa6r headede bolden over stregen efter et hj\xc3\xb8rnespark, men selv om alle medier naturligt havde tilskrevet den blonde dansker m\xc3\xa5let, viste det sig, at dommeren i sin rapport ikke havde noteret Kj\xc3\xa6r for m\xc3\xa5let. Flere statistikere har fortsat noteret Kj\xc3\xa6r for m\xc3\xa5let, men officielt er m\xc3\xa5let nu blevet godskrevet Edin Dzeko._NEWLINE_Trods stor kritik i flere medier for sine pr\xc3\xa6stationer i Bundesligaen, efter skiftet fra Serie A, var Kj\xc3\xa6r i startopstillingen i samtlige 17 Bundesliga kampe i efter\xc3\xa5rss\xc3\xa6sonen 2010._NEWLINE_Efter at have dannet makkerpar med Andrea Barzagli i Wolfsburgs midterforsvar hele efter\xc3\xa5rss\xc3\xa6sonen, spillede Kj\xc3\xa6r i stedet med den tyske landsholdspiller Arne Friedrich ved sin side, i for\xc3\xa5rspr\xc3\xa6mieren mod F.C. Bayern M\xc3\xbcnchen._NEWLINE_I sin 19 Bundesliga-kamp i tr\xc3\xa6k siden skiftet til Die W\xc3\xb6lfe, scorede Kj\xc3\xa6r sit f\xc3\xb8rste Bundesliga-m\xc3\xa5l for klubben. Kj\xc3\xa6r blev matchvinder i 0-1 udekampen mod Mainz 05, med et hovedst\xc3\xb8dsm\xc3\xa5l i det 83. minut., hvormed Kj\xc3\xa6r sikrede den f\xc3\xb8rste Wolfburg sejr i 8 kampe \xe2\x80\x93 efter 7 uafgjorte kampe i tr\xc3\xa6k._NEWLINE_Efter en r\xc3\xa6kke skuffende resultater blev manager Steve McClaren fyret i starten af februar 2011. Under den engelske tr\xc3\xa6ner havde Kj\xc3\xa6r startet 20 ud af 21 Bundesligakampe, efter at have v\xc3\xa6ret ude med en skade i runde 20 mod Dortmund. I forbindelse med fyringen erkl\xc3\xa6rede Kj\xc3\xa6r offenligt, at han var ked af fyringen, og at han havde v\xc3\xa6ret glad for sit samarbejde med Steve McClaren._NEWLINE_Ved transfervinduets slutning i sensommeren 2011 blev Kj\xc3\xa6r udlejet til AS Roma.\n_START_SECTION_\nLille OSC\n_START_PARAGRAPH_\nDen 5.juli 2013 underskrev Simon Kj\xc3\xa6r en fire-\xc3\xa5rig kontrakt med den franske klub Lille OSC_NEWLINE_som spiller i Ligue 1\n_START_SECTION_\nFenerbah\xc3\xa7e SK\n_START_PARAGRAPH_\nI 2015 skiftede Simon Kj\xc3\xa6r til den tyrkiske storklub Fenerbah\xc3\xa7e, der holder til i Istanbul.\n_START_SECTION_\nSevilla FC\n_START_PARAGRAPH_\n2. august 2017 skiftede Kj\xc3\xa6r til spanske Sevilla FC.\n_START_SECTION_\nU-landshold\n_START_PARAGRAPH_\nSimon Kj\xc3\xa6r debuterede som 17-\xc3\xa5rig for Danmarks U/19-landshold. Med gode pr\xc3\xa6stationer i landskampene og stigende succes p\xc3\xa5 FC Midtjyllands andethold blev Simon Kj\xc3\xa6r anf\xc3\xb8rer for U/19-landsholdet. 10 kampe med et m\xc3\xa5l til f\xc3\xb8lge lyder statistikken i U/19-regi._NEWLINE_Efter skiftet til Palermo blev han udtaget til U/21 landsholdet til en tr\xc3\xa6ningskamp mod Tyskland, hvor han blev udr\xc3\xa5bt som Danmarks bedste spiller. Det blev til en enkelt U/21-landskamp mere, f\xc3\xb8r Kj\xc3\xa6r blev fast mand p\xc3\xa5 A landsholdet, da Danmark tabte 0-2 til Tyrkiet i Istanbul i marts 2010.\n_START_SECTION_\nA-landsholdet\n_START_PARAGRAPH_\nEfter Martin Laursens noget overraskende framelding til A-landsholdet \xe2\x80\x93 kort f\xc3\xb8r sit karrierestop \xe2\x80\x93 skulle et nyt forsvar spilles sammen frem mod landsholdets kvalifikationskampe til VM 2010._NEWLINE_I den anledning blev Simon Kj\xc3\xa6r for f\xc3\xb8rste gang udtaget til A-landsholdet og tr\xc3\xa6ningskampen mod Gr\xc3\xa6kenland, men opn\xc3\xa5ede ikke spilletid._NEWLINE_"Jeg er meget glad og stolt over udtagelsen. Der er s\xc3\xa5 mange mennesker, der fortjener et klap p\xc3\xa5 skulderen for, at det er lykkedes. Landsholdet var der ikke mange, der troede p\xc3\xa5, da jeg var 18 \xc3\xa5r. D\xc3\xa9r havde jeg knapt nok f\xc3\xa5et debut p\xc3\xa5 U/19-landsholdet. D\xc3\xa9r troede folk bare ikke p\xc3\xa5, at det ville komme s\xc3\xa5 hurtigt. Det er helt overv\xc3\xa6ldende", sagde Simon Kj\xc3\xa6r til Ekstra Bladet efter udtagelsen._NEWLINE_Simon Kj\xc3\xa6r blev udtaget til A-landsholdet for anden gang 25. maj 2009 til truppen forud for den vigtige VM kvalifikationskamp mod \xc3\xa6rkerivalerne fra Sverige. Han spillede hele kampen, som Danmark vandt 1-0, og begik undervejs straffespark p\xc3\xa5 svenskernes Olof Mellberg._NEWLINE_Efter at have startet inde i samtlige landskampe siden sin landsholdsdebut \xe2\x80\x93 p\xc3\xa5n\xc3\xa6r skadesfrav\xc3\xa6r \xe2\x80\x93 startede Kj\xc3\xa6r for f\xc3\xb8rste gang p\xc3\xa5 b\xc3\xa6nken i venskabskampen i Parken mod England, mens Mathias Zanka J\xc3\xb8rgensen i stedet dannede makkerpar med Daniel Agger. Kj\xc3\xa6r blev skiftet ind fra 2. halvlegs start, og efter kampen erkl\xc3\xa6rede landstr\xc3\xa6ner Morten Olsen, at kampen om pladsen ved siden af Agger nu var helt \xc3\xa5ben blandt de to danske forsvars-talenter frem mod den vigtige EM-kvalifikationskamp mod Norge.'